  Анжелика Тихонова корреспондент «П. И. Чайковскийлэн шаераз» фестиваль улсын крезьгурчилэн Воткаысь музей-юртысьтыз концерт залын крезьгуро ӝыт ортчиз. Отчы Шанхайысь дышетӥсьёсты дасянъя университетлэн крезьгуръя институтысьтыз тужгес устоосыз студенткаос пыриськизы. Со сярысь музей-юртлэн «ВКонтакте» мерлыко вотэсысь огиназ . Ньыль егит пианисткаос крезьгурчилэсь фортепианолы гожтэм «Времена года» пьесаосын циклзэ быдэстӥзы. Нылашъёс арлэсь пӧртэм вакытъёссэ возьматӥзы. Пьесаос вискын китай кылын эпиграфъёс лыдӟизы. Концерт азьын Китайысь куноослы Пётр Чайковскийлэн музей-юртаз экскурсия ортчытӥзы. Куноосты крезьгурчилэн улонэныз тодматӥзы, собере мильымен куноятӥзы. Егит пианисткаослы Воткае вуыны луонлык кылдытӥз Шанхайысь дышетӥсьёсты дасянъя университетысь доцент, Карелиысь дано артистка, «У Ин-Сук» калыккуспо конкурслэн лауреатэз Диляра Дмитриева. Тодэ вайытом, куартолэзь кутсконын Воткае Чайковскийлэн калыккуспо огинэзлэн Нидерландыысь ёзчиез Рональд де Вет лыктоз. Ватсалом, 17-тӥ оштолэзе Сарапулын «Электрон» лулчеберетъя дворецын удмурт крезьгурчилэн Геннадий Корепанов-Камскийлэн 90 ар тырмонэзлы сӥзем ӝыт ортчоз. Тегъёс: Лулчеберет Китай Удмуртия Чайковский фестиваль крезьгурчиос Вотка крезьгур  